T. V. Smith

Tim Smith eli T. V. Smith (s. 5. huhtikuuta 1956, Hornchurch, Essex) on brittiläinen punkmusiikin laulaja-lauluntekijä ja kitaristi. Hän sai varhaista menestystä osana The Adverts -yhtyettä 1970-luvun viimeisinä vuosina. 
Ura.
The Adverts.
TV Smith oli The Adverts -yhtyeen perustajajäsen, laulaja ja lauluntekijä. Yhtye muodostettiin loppuvuodesta 1976, ja se oli yksi ensimmäisen aallon brittiläisen punk rockin johtavista bändeistä. Vuoden 1977 alussa se esiintyi säännöllisesti vastaperustetussa lontoolaisessa Roxy Clubissa ja saavutti suosiota Stiff Recordsin singlen ”One Chord Wonders” myötä. Seuraava julkaisu ”Gary Gilmore’s Eyes” nousi Top 20 -listalle, mikä johti radio- ja TV-esiintymisiin sekä laajaan median kiinnostukseen. 
Vielä yksi single, ”No Time To Be 21”, pääsi listoille, ja yhtye esiintyi muun muassa The Damnedin ja Iggy Popin kanssa. Albumi "Crossing the Red Sea with the Adverts", joka julkaistiin vuoden 1978 alussa, on edelleen aikakautensa aito punk-klassikko, ja sitä pidetään yhtenä kaikkien aikojen parhaista brittiläisistä punk-albumista. Yhtye julkaisi vielä yhden albumin, "Cast Of Thousands", ennen kuin hajosi vuonna 1979. Albumi sai aikanaan kriitikoilta nuivan vastaanoton, mutta se julkaistiin myöhemmin uudelleen. "Mojo"-lehti kuvasi sitä ”kadonneeksi punk-albumiksi, joka vetää vertoja The Clashin London Callingille.” 
Advertsin jälkeinen ura.
The Adverts hajosi vuonna 1980. Laulaja perusti uuden yhtyeen nimellä T.V. Smith’s Explorers. Se julkaisi singlen ”Tomahawk Cruise” ja sittemmin albumin "The Last Words of the Great Explorer", joka ei ollut toivotunlainen kaupallinen menestys. Kaupallisen menestyksen puute johti siihen, että levy-yhtiö lopetti yhteistyön ja Explorers hajosi loppuvuodesta 1981 
Intensiiivisen sävellystyöjakson jälkeen Smith palasi live-areenoille vuonna 1986 uuden bändinsä Cheapin kanssa. "Channel Five", Smithin ensimmäinen sooloalbumi, ilmestyi keväällä 1983 vastaperustetun Expulsion-levy-yhtiön kautta; muutamaa kuukautta myöhemmin yhtiö kuitenkin kaatui. Smith kirjoitti Lords of The New Church -yhtyeelle kappaleen ”Lords Prayer” jonka yhtye levytti kokoelma-albumilleen "Killer Lords" vuonna 1985. Smithin oma yhtye Cheap hajosi vuonna 1991, jolloin Smith aloitti soolouran tosissaan. 
Alkuvuosien keikat Tom Robinsonin kanssa ja uusi albumi "March of the Giants" saivat hyvän vastaanoton, ja vuonna 1995 julkaistu "The Immortal Rich" nosti hänen profiiliaan entisestään. Merkittävä läpimurto oli kuitenkin Smithin sooloesiintyminen seuraavan vuoden "Holidays in the Sun" -punk-festivaalilla, jossa hän esitti The Advertsin debyyttialbumin "Crossing the Red Sea" kappaleet akustisella kitaralla. Koko setti on tallennettu "One Chord Wonder" -DVD:lle.
Yhteistyö Die Toten Hosenin kanssa.
Esiintymiset saksalaisen Die Toten Hosenin kanssa johtivat vuoden 1998 "Generation Y" -albumin julkaisuun. Die Toten Hosen esiintyi usein hänen taustayhtyeenään. Smith oli myös mukana kirjoittamassa kappaleita Die Toten Hosenin vuoden 1999 albumille "Crash Landing." Die Toten Hosen toimi myös taustabändinä Smithin kokoelmalla "Useless: The Very Best of TV Smith" (2001), jolle hän äänitti uusia versioita vanhoista kappaleistaan. Samoihin aikoihin Smith teki myös yhteistyötä espanjalaisen Suzi &amp; Los Quattrosin kanssa.
Getting there.
2000-luvun alkuvuosina Smith esiintyi yli 100 keikalla vuodessa ympäri Eurooppaa ja Yhdysvaltoja, mikä on erinomaisesti dokumentoitu hänen vuoden 2006 kirjassaan "Getting There: The Tour Diaries". Hänen sekä lauluntekijä- että esiintymistaitojensa kehitystä voi seurata albumeilla "Not a Bad Day" (2003) ja "Misinformation Overload" (2006)
Huhtikuussa 2024 Smith julkaisi täysin uuden albumin "Handwriting" Easy Action -levymerkiltä Britanniassa ja Yhdysvalloissa ja Die Toten Hosenin omistamalla JKP/Warners-levymerkiltä Euroopassa. Albumi äänitettiin yhteistyössä tunnetun tuottajan ja multi-instrumentalistin Gerry Diverin kanssa. Albumi esittelee Smithille uudenlaisen musiikillisen maiseman ilman perinteisiä rock-instrumentteja. Smith laulaa ja soittaa akustista kitaraa, kun taas Diver tukee häntä harmonilla, mandoliinilla, bouzoukilla, banjolla, pianolla, tenorikitaralla, bassokitaralla ja lyömäsoittimilla.
T.V. Smith Suomessa.
T.V. Smith on esiintynyt lukuisia kertoja Suomessa. Hän on myös levyttänyt yhdessä suomalaisen Punk Lurex OK:n kanssa 5 kappaleen mini-CD:n "Future Used to be Better" vuonna 2000. Sen julkaissut Hiljaiset Levyt julkaisi myös T.V. Smithin vinyylisinglen ”Dangerous Playground” / ”Rock’n’roll” marraskuussa 2014. Single on julkaistu vain Suomessa.